Euroopan parlamentin päätöslauselma vuoden 2006 talousarviomenettelyn suuntaviivoista pääluokkia II, IV, V, VI, VII, VIII (A) ja VIII (B) varten sekä alustavasta ennakkoarviosta Euroopan parlamentin tuloista ja menoista (Pääluokka I) (2004/2271(BUD))



Virallinen lehti nro 320 E , 15/12/2005 s. 0156 - 0160



P6_TA(2005)0067 Talousarviomenettely 2006 Euroopan parlamentin päätöslauselma vuoden 2006 talousarviomenettelyn suuntaviivoista pääluokkia II, IV, V, VI, VII, VIII (A) ja VIII (B) varten sekä alustavasta ennakkoarviosta Euroopan parlamentin tuloista ja menoista (Pääluokka I) (2004/2271(BUD)) Euroopan parlamentti, joka - ottaa huomioon EY:n perustamissopimuksen 272 artiklan, - ottaa huomioon 6. toukokuuta 1999 tehdyn Euroopan parlamentin, neuvoston ja komission välisen toimielinten sopimuksen talousarviota koskevasta kurinalaisuudesta ja talousarviomenettelyn parantamisesta [1], - ottaa huomioon Euroopan unionin yleisen talousarvion varainhoitovuodeksi 2005 [2], - ottaa huomioon tilintarkastustuomioistuimen vuosikertomuksen varainhoitovuodelta 2003 ja toimielinten vastaukset [3], - ottaa huomioon työjärjestyksen 69 artiklan ja liitteen IV, - ottaa huomioon budjettivaliokunnan mietinnön ja kansalaisvapauksien sekä oikeus- ja sisäasioiden valiokunnan lausunnon (A6-0043/2005), A. ottaa huomioon, että rahoitusnäkymien teknistä mukautusta koskevissa alustavissa luvuissa esitetään otsakkeeseen 5 ("Hallintomenot") 6704000000 EUR: n enimmäismäärää vuoden 2006 talousarvioon, B. ottaa huomioon, että vuoden 2006 talousarvio sisältää vuonna 2004 tapahtuneen laajentumisen täysimääräiset taloudelliset vaikutukset nyt, kun pääosa uudesta henkilöstöstä on palkattu, C. ottaa huomioon, että huomattava osa vuodeksi 2007 suunnitellun seuraavan laajentumisen valmistelutyöstä tullaan tekemään vuonna 2006, D. ottaa huomioon, että vuosi 2006 on viimeinen nykyisten rahoitusnäkymien alaisuuteen kuuluva varainhoitovuosi, Poliittiset painopisteet Konsolidointi ja seuraavaan laajentumiseen valmistautuminen 1. pitää ratkaisevan tärkeänä hyväksyä tarvittaessa lisätoimenpiteitä, jotta vuoden 2004 laajentuminen saadaan saatettua loppuun tehokkaasti; arvioi, että suurin osa kymmenestä uudesta jäsenvaltiosta palkattavasta henkilöstöstä saadaan rekrytoitua vuoteen 2006 mennessä, minkä seurauksena muiden toimielinten talousarvioihin kohdistuu huomattavat talousarviovaikutukset; 2. korostaa, että on tärkeää sisällyttää uusi henkilöstö osaksi toimielinten rakennetta; katsoo, että jälkeenjääneillä aloilla, kuten kääntämisen ja tulkkauksen alalla, olisi käynnistettävä erityiskoulutustoimenpiteitä; 3. korostaa, että seuraavan vuodeksi 2007 suunnitellun, Romaniaa ja Bulgariaa koskevan laajentumisen valmistelut on käynnistettävä pikaisesti; kehottaa toimielimiä toimittamaan yksityiskohtaiset tiedot valmisteluja koskevista suunnitelmista ja niiden talousarviovaikutuksia koskevista arvioista 1. syyskuuta 2005 mennessä; Määrärahojen tehokas ja rationaalinen käyttö 4. kehottaa toimielimiä parantamaan varainkäytön laatua tehostamalla ja rationalisoimalla käytettävissä olevien määrärahojen käyttöä päätoimintojen yhteydessä; odottaa, että ne osoittavat tällaista asennoitumista ennakkoarvioehdotuksissaan; 5. katsoo, että määrärahojen uudelleen kohdentamista ja henkilöstön uudelleenjärjestelyjä olisi pidettävä ensimmäisenä vaihtoehtona etsittäessä resursseja toimielinten toiminnan tehostamiseksi; huomauttaa, että ehdotettuja uusia aloitteita arvioitaessa on otettava huomioon pitkän aikavälin taloudelliset vaikutukset; 6. kannattaa toimielinten välisen yhteistyön tehostamista tehokkuuden lisäämiseksi; kehottaa komissiota laatimaan 1. heinäkuuta 2005 mennessä selvityksen eduista, joita on tähän mennessä saatu aikaan toimielinten välisen yhteistyön avulla; 7. ehdottaa, että kehitetään tietotekninen työkalu, jonka avulla kaikkien toimielinten kääntäjät voisivat hyödyntää jo käännettyjä tekstejä ja tarkistuksia kustannusten säästämiseksi ja käännösten laadun parantamiseksi; Kohti kattavampaa budjetointia 8. katsoo, että muiden toimielinten talousarvioiden rakenteen ja sisällön olisi oltava kattavampi; panee tyytyväisenä merkille suunnitelmat selkeyttää muiden toimielinten talousarvioiden nimikkeistöä; kehottaa toimielimiä sisällyttämään ennakkoarvioihinsa talousarviomäärärahojen selkeän jaon toimielimen pääasiallisten toimien ja tehtävien mukaan; Muut asiat 9. kehottaa toimielimiä antamaan 1. syyskuuta 2005 mennessä yleiskatsauksen toimista, joihin on ryhdytty Euroopan yhteisön perustamissopimuksen 13 artiklan tarkoittaman tasavertaisen kohtelun esteiden poistamiseksi ottaen huomioon uusien henkilöstösääntöjen tarjoamat mahdollisuudet; 10. katsoo, että ympäristöystävällisten politiikkojen täytäntöönpanon olisi oltava yksi toimielinten päivittäisen työskentelyn ulottuvuuksista; pyytää saada 1. syyskuuta 2005 mennessä kaikilta toimielimiltä ajantasaistetun arvion toimista, jotka liittyvät osallistumiseen ympäristöasioiden hallinta- ja auditointijärjestelmään (EMAS); huomauttaa, että erityisesti uudet rakennushankkeet tarjoavat mahdollisuuden investoida kustannus-hyötyanalyysin mukaisesti ympäristöystävällisiin energiajärjestelmiin, jotka ovat pitkällä aikavälillä edullisempia ja huomattavasti vähemmän saastuttavia; katsoo, että Euroopan unionin toimielinten pitäisi toimia esimerkkinä tällä alalla; 11. kehottaa toimielimiä ilmoittamaan 1. syyskuuta 2005 mennessä keinoista, joilla ne rohkaisevat henkilöstöä käyttämään julkisia liikennevälineitä; 12. muistuttaa vaikutuksista, joita henkilöstön lisäyksellä on eläkemaksuihin myöhempinä vuosina; odottaa komission hallinnolta ehdotuksia, joilla estetään rasituksen kasvaminen liian suureksi nykyiselle hallintobudjetille, esimerkiksi eläkerahaston avulla; Euroopan parlamentti Vuoden 2004 laajentumisen konsolidointi 13. pitää tärkeänä, että laajentumisvirat täytetään; korostaa, että on tärkeää luoda laajentumisvirkoja eri palkkaluokkiin; kannattaa vaatimusta siitä, että käytettävissä on riittävä määrä päteviä tulkkeja ja kääntäjiä kaikilla virallisilla kielillä, jotta jäsenet voivat osallistua aktiivisesti parlamentin toimintaan; korostaa, että on tärkeää toteuttaa tarvittavat toimet jäsenten tasavertaisen kohtelun varmistamiseksi; Vuoden 2007 laajentumisen valmistelut 14. pitää ratkaisevan tärkeänä varmistaa, että tarvittavat valmistelut suoritetaan, jotta Romania ja Bulgaria voivat liittyä ongelmitta Euroopan unioniin; kehottaa pääsihteeriä toimittamaan 1. syyskuuta 2005 mennessä näitä valmisteluja koskevia käytännön ehdotuksia; pitää tärkeänä tarjota riittävät kielipalvelut uusille tarkkailijoille ja jäsenille; Parlamentin tuominen lähemmäs kansalaisia 15. palauttaa mieliin, että tiedotus- ja viestintäpolitiikalla on ratkaiseva rooli tuotaessa parlamentti lähemmäs kansalaisia; korostaa audiovisuaalipalvelujen merkitystä tässä tehtävässä; katsoo, että parlamentin wwwsivustosta olisi tehtävä käyttäjäystävällisempi ja Internetin välityksellä tehtäviä lähetyksiä olisi parannettava; 16. vaatii Euroopan parlamentin tiedotus- ja viestintäpolitiikan perusteellista uudelleen tarkastelua; pyytää pääsihteeriä antamaan 1. kesäkuuta 2005 mennessä selvityksen, jossa tarkastellaan vierailuyksikössä tehtäviä parannuksia sen esittelytilojen päivittämiseksi, vakiomuotoisen vierailuohjelman parantamiseksi ja henkilöstöresurssien lisäämiseksi; 17. korostaa komission kanssa tehtävän yhteistyön ja vastuiden jakamisen merkitystä; toistaa tukevansa Eurooppa-talojen (parlamentin tiedotustoimistojen ja komission edustustojen yhteisten tilojen) perustamista kaikkiin jäsenvaltioihin; katsoo, että Eurooppa-talojen tehokkuutta ja näkyvyyttä voitaisiin parantaa; 18. katsoo, että tiedotustoimistojen osuutta ja niiden tehtäviä parlamentin tiedotus- ja viestintäpolitiikassa on kehitettävä ja niille on myönnettävä asianmukaiset resurssit; on halukas tarkastelemaan mahdollisuuksia kehittää tiedotustoimistojen roolia jäsenten toimien tukemisessa; Parlamentin työskentelyn laatu ja tehokkuus 19. korostaa, että työn määrä ei saa muuttua tärkeämmäksi kuin työn laatu; on näin ollen halukas harkitsemaan, olisiko hallinnollisiin rakenteisiin tehtävä muutoksia tai ydintoiminnoille myönnettävä lisää tukea toimielimen työn optimoimiseksi; 20. on sitä mieltä, että koska Euroopan parlamentin vastuu lainsäädännöllisessä päätöksenteossa on lisääntynyt, tämän ydintoiminnon tukemiseen on osoitettava huomattavasti enemmän resursseja (valiokunnille enemmän sähköisillä äänestyslaitteilla varustettuja kokoussaleja, lisää henkilöstöä valiokuntasihteeristöön, enemmän varoja erikoisasiantuntemuksen saamiseksi parlamentin valiokuntiin jne.); 21. pitää jäsenten työskentelyolosuhteiden parantamista tärkeänä; kannustaa tarkastelemaan uusien tekniikoiden käyttämistä keinona parantaa tehokkuutta; toistaa 26. helmikuuta 2004 antamassaan päätöslauselmassa [4] esittämänsä kehotuksen kokeilla, voidaanko työtä helpottaa videokonferenssien ja vastaavien menetelmien avulla; panee kuitenkin huolestuneena merkille tietotekniikkaan osoitetut huomattavat summat; on huolestunut siitä, ettei jäsenille tarkoitettuja tietotekniikkapalveluja ole parannettu; kehottaa pääsihteeriä esittämään 1. heinäkuuta 2005 mennessä kertomuksen, joka sisältää ehdotuksia jäsenille tarjottavien tietotekniikkapalvelujen parantamiseksi; 22. edellyttää kirjaston henkilöstön antavan jäsenille laajennettua tukipalvelua, jonka avulla näille tarjotaan EU:n kansalaisten esille ottamista mielenkiintoista asioista asiatietoa ja muuta kuin poliittista tietoa, joka esitetään kaikille jäsenille indeksoidussa muodossa; 23. korostaa henkilökohtaisten avustajien merkitystä jäsenen työssä, odottaa mielenkiinnolla jäsenten avustajia käsittelevän puhemiehistön työryhmän raportteja ja tukee avustajia koskevien sääntöjen käyttöönottoa myös rahoituksen avoimuuden takia; 24. pitää parlamentin lainsäädäntötyön laadun takaavan riittävän tuen ja asiantuntemuksen varmistamista ratkaisevan tärkeänä; odottaa ajantasaistettua arviointikertomusta parlamentin yksikköjen "Pelin tehostaminen" -uudistuksesta; 25. kehottaa parantamaan parlamentaarisen työn kielellistä tukea; vaatii käännöskapasiteetin laajentamista, jotta jäsenet voivat työstää asiakirjoja äidinkielellään; vaatii, että tulkkeja on paremmin saatavissa poliittisten ryhmien ja niiden työryhmien käyttöön, ja kehottaa hallintoa ryhtymään tarvittaviin tiloja ja henkilöstöä koskeviin toimiin; ehdottaa yhteensovitetun menettelyn käyttöönottoa muiden toimielinten kanssa mahdollisten synergiavaikutuksien hyödyntämiseksi; 26. toteaa, että henkilöstöhallinto on keskeisessä asemassa toimielimen työskentelyn tehokkuuden kannalta; on huolissaan rekrytointimenettelyjen pituudesta erityisesti laajentumisen yhteydessä; pyytää näin ollen pääsihteeriä tarkastelemaan uudelleen rekrytointimenettelyjä ja tekemään ehdotuksia entistä nopeammista menettelyistä; samaan aikaan pyytää pääsihteeriä toimittamaan ylennysjärjestelmästä väliraportin, jossa tarkastellaan sitä, eritteleekö järjestelmä riittävästi ansioitumista; 27. korostaa, että on ennakoitava riittävästi menoja aloille, joilla poliittiset päätökset vaativat suurempaa rahoitusta, jotta voidaan kattaa menot, jotka liittyvät parlamentin valtuuskuntien osallistumiseen sen toimipaikkojen ulkopuolella järjestettäviin kokouksiin; kehottaa puhemiehistöä esittämään suunniteltuihin kokouksiin perustuen realistiset arviot menoista, jotka liittyvät WTO:ta käsittelevän parlamentaarisen konferenssin sekä AKT:n ja EU:n yhteisen parlamentaarisen edustajakokouksen järjestämiseen; Parlamentin talousarvion kokonaismäärä 28. palauttaa mieliin, että useista toimipaikoista aiheutuu huomattavia lisämenoja parlamentin talousarvioon; huomauttaa, että Euroopan parlamentin toimipaikkojen hajauttamisesta kolmeen eri maahan aiheutuu yli 200000000 euron menot vuodessa; 29. korostaa, että on tärkeää löytää tasapaino jäsenten, poliittisten ryhmien ja hallinnon työskentelyolosuhteiden parantamisesta aiheutuvien perusteltujen tarpeiden ja talousarvion kurinalaisuuden välille; 30. katsoo, että lopullinen päätös parlamentin vuoden 2006 talousarvion kokonaismäärästä voidaan tehdä vasta sen jälkeen, kun tarpeet on selvästi määritetty; kehottaa puhemiehistöä antamaan selvityksen tehokkaammasta budjetoinnista ennen ennakkoarvioiden esittämistä, jotta poistetaan mahdollisuus suurien määrien keräilysiirtoihin; korostaa, että nämä tarpeet määrittävät talousarvion suuruuden; huomauttaa, että uusia aloitteita olisi käynnistettävä vasta sen jälkeen, kun niiden pitkän aikavälin taloudelliset vaikutukset on selvitetty huolellisesti; Neuvosto 31. kehottaa neuvostoa käyttämään ensimmäisenä keinona määrärahojen uudelleenkohdennusta, mikäli se aikoo tehdä uusia aloitteita; kehottaa neuvostoa soveltamaan oman talousarvionsa laatimiseen vastaavaa talousarvion kurinalaisuutta kuin se soveltaa muiden toimielinten talousarvioihin; 32. kehottaa neuvostoa antamaan riittävästi varoja Schengen- ja tullivalvontaviranomaisille, jotta ne voivat suorittaa tarvittavat tarkastukset; 33. kehottaa neuvostoa esittämään ennakkoarvionsa samaan aikaan kuin muut toimielimet ja julkaisemaan sen alustavan talousarvioesityksen yhteydessä; Yhteisöjen tuomioistuin 34. palauttaa mieliin, että yhteisöjen tuomioistuin on suorittanut ennakoivia maksuja kiinteistöistään, mikä vähentää talousarviomenoja vuonna 2005; panee merkille, että lisärakennusten vuotuisia maksuja on tarkoitus jatkaa vuonna 2006; 35. kehottaa yhteisöjen tuomioistuinta toimittamaan Euroopan parlamentille selvityksen virkamiestuomioistuimen perustamista koskevista valmisteluista ja sen taloudellisista vaikutuksista; 36. pyytää yhteisöjen tuomioistuinta käyttämään resurssejaan tehokkaammin nopeuttaakseen oikeudenkäyntimenettelyjä (enemmän resursseja pienempiin kabinetteihin, henkilöstön uudelleen kohdentaminen); Tilintarkastustuomioistuin 37. huomauttaa, että kahdeksan tilintarkastustuomioistuimen jäsenen toimikausi päättyy vuonna 2006, mistä aiheutuu ylimääräisiä menoja sen talousarvioon kertaluontoisten korvausten ja eläkemaksujen seurauksena; 38. panee merkille, että tilintarkastustuomioistuin jatkaa hankkeita päärakennuksensa nykyaikaistamiseksi siten, että se vastaa terveys-, turvallisuus- ja ympäristösäännöksiä, ja toisen lisäosan rakentamiseksi; Euroopan talous- ja sosiaalikomitea ja alueiden komitea 39. korostaa talousarvion kurinalaisuuden merkitystä etenkin kiinteistöhankkeiden yhteydessä; kehottaa näitä kahta komiteaa toimittamaan Euroopan parlamentille selvityksen kiinteistöhankkeistaan, vuokrattavaa toimistotilaa koskevista tarpeista sekä yhteispalvelujen toiminnasta; pyytää molempia toimielimiä toimittamaan selvitykset virkojen miehityksestä varainhoidon valvonnassa; Euroopan oikeusasiamies 40. panee merkille Euroopan oikeusasiamiehen viraston toimintojen lisääntymisen; suunnittelee arvioivansa kanteluiden määrän muuttumisesta aiheutuvat taloudelliset vaikutukset; Euroopan tietosuojavaltuutettu 41. huomauttaa, että vuosi 2006 on toinen vuosi, jolloin tietosuojavaltuutettu on täysin toimintakykyinen; *** 42. kehottaa puhemiestä välittämään tämän päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, Euroopan talous- ja sosiaalikomitealle, alueiden komitealle, Euroopan oikeusasiamiehelle sekä Euroopan tietosuojavaltuutetulle. [1] EYVL C 172, 18.6.1999, s. 1, sopimus sellaisena kuin se on muutettuna päätöksellä 2003/429/EY (EUVL L 147, 14.6.2003, s. 25). [2] EUVL L 60, 8.3.2005. [3] EUVL C 293, 30.11.2004, s. 1. [4] EUVL C 98 E, 23.4.2004, s. 171. --------------------------------------------------